Hálfguð og kjúklingur úti á hafi – Fyrsta stikla Í júní sl. fengum við smá sýnishorn af Dwayne Johnson í hlutverki hálfguðsins Maui í nýju Disney-teiknimyndinni Moana , en nú er komið að fyrstu stiklu í fullri lengd . Í stiklunni er sól og sumar og mikið fjör , en myndin fjallar um titilpersónuna Moana , sem Auli’i Cravalho leikur , sem hittir Maui sem fer með henni í sjóferð yfir opið úthafið í leit að goðsagnakenndri eyju . Á leiðinni lenda þau í ýmsum ævintýrum og ótrúlegum raunum , hitta risastór skrímsli , og glíma við óblítt úthafið , en um leið finna þau hvað ást og vinátta þýðir . Með þeim á leiðinni er kjúklingurinn Hei Hei , sem Alan Tudyk leikur , sem verður greinilega áberandi í myndinni . Moana er 56. teiknimyndin sem Walt Disney Animation framleiðir . Leikstjórar eru Ron Clements og John Musker og tónlistina gerir Lin-Manuel Miranda . Myndin kemur í bíó hér á Íslandi 2. desember nk .